IKALABINLIMANG ARALIN: INIHAHAYAG NG DIYOS ANG TUNGKOL SA IGLESIA

Inaangkin ng ilang denominasyon na sila ang tunay na iglesia. Itinuturo nilang upang ikaw ay maligtas, dapat kang maging kaanib ng kanilang denominasyon. Sa araling ito ay susuriin natin kung ano ang sinasabi ng Diyos tungkol sa kanyang iglesia, ang dahilan kung bakit napakaraming mga denominasyon, ang mga pagpapalang ipinagkakaloob ng Diyos sa pamamagitan ng mga iglesia, at kung paano natin maiingatan ang mga pagpapalang iyon.

Isinilang ang Iglesiang Cristiano noong araw ng Kapistahan ng Pentecostes. Naganap ito makaraan ang pag-akyat ni Jesus sa langit. Simula noon, marami nang mga pagbabagong naganap. Ang pinakamaliwanag na pagbabago ay ang pagkakaroon ngayon ng maraming denominasyon na nagsasabing sila ay mga iglesiang Cristiano. Ngunit sa simula ay iisa lamang ang grupo ng mga mananampalataya. Upang maunawaan natin kung ano ang dahilan sa kaganapang ito, kailangang suriin natin kung paano inilalarawan ng Diyos ang kanyang iglesia, na tinatawag ding ang Banal na Iglesiang Cristiano.

Ano ang Banal na Iglesiang Cristiano?

|  |  |
| --- | --- |
| **SINABI NG DIYOS:** | **NANGANGAHULUGAN:** |
| **Efeso 2:19-20 "Samakatuwid, hindi na kayo mga dayuhan o taga-ibang bansa, kundi mga kababayan na ng mga hinirang ng Diyos at kabilang sa kanyang sambahayan. Tulad ng isang gusali, kayo'y itinayo sa pundasyong inilagay ng mga apostol at mga propeta, na ang batong panulukan ay si Cristo Jesus."**  **1 Pedro 2:4-5 'Lumapit kayo sa kanya, sa batong buháy na itinakwil ng mga tao ngunit pinili ng Diyos at mahalaga sa kanyang paningin. Tulad ng mga batong buháy, maging bahagi kayo ng isang templong espirituwal. Bilang mga paring itinalaga para sa Diyos, mag-alay kayo sa Diyos ng mga handog na espirituwal na kalugud-lugod sa kanya sa pamamagitan ni Jesu-Cristo."** | **Ang Banal na Iglesiang Cristiano ay ang kalipunan ng lahat ng mga tunay na mananampalataya kay Jesu-Cristo. Tinatawag itong "banal" sapagkat ang lahat ng mananampalataya ay itinuturing ng Diyos na matuwid sa pamamagitan ng dugo ni Jesus. Tinatawag itong "Cristiano" sapagkat itinayo ito kay Jesus na siya nitong batong panulukan.** |

Iisa lang ba ang Banal na Iglesiang Cristiano?

|  |  |
| --- | --- |
| **SINABI NG DIYOS:** | **NANGANGAHULUGAN:** |
| **1 Corinto 12:12-13 "Si Cristo'y tulad ng isang katawan na may maraming bahagi. Kahit na binubuo ng iba't ibang bahagi, ito ay nananatiling iisang katawan. Maging Judio o Hentil, alipin man o malaya, tayong lahat ay binautismuhan sa pamamagitan ng iisang Espiritu upang maging isang katawan. Tayong lahat ay pinainom sa iisang Espiritu."** | **Iisa lamang ang Banal na Iglesiang Cristiano.** |

Paano tayo nagiging kaanib ng Banal na Iglesiang Cristiano?

|  |  |
| --- | --- |
| **SINABI NG DIYOS:** | **NANGANGAHULUGAN:** |
| **Roma 10:12-17 "Kaya't walang pagkakaiba ang katayuan ng Judio at ng Hentil. Iisa ang Panginoon ng lahat at siya'y masaganang nagbibigay sa lahat ng tumatawag sa kanya, dahil sinasabi sa kasulatan, “Maliligtas ang lahat ng tumatawag sa pangalan ng Panginoon.” Paano naman sila tatawag sa kanya kung hindi sila sumasampalataya? Paano sila sasampalataya kung wala pa silang napakinggan tungkol sa kanya? Paano naman sila makakapakinig kung walang mangangaral sa kanila? At paanong makakapangaral ang sinuman kung hindi siya isinugo? Tulad ng nasusulat, “O kay gandang pagmasdan ang pagdating ng mga nagdadala ng Magandang Balita!” Ngunit hindi lahat ay sumunod sa Magandang Balita, gaya ng sinulat ni Isaias, “Panginoon, sino ang naniwala sa aming ibinalita?” Kaya't ang pananampalataya ay bunga ng pakikinig, at ang pakikinig naman ay bunga ng pangangaral tungkol kay Cristo."** | **Nagiging kaanib tayo ng Banal na Iglesiang Cristiano sa pamamagitan ng ating pananampalataya kay Jesu-Cristo bilang ating tanging Tagapagligtas. Ang pananampalatayang ito kay Jesus ay nagmumula sa ebanghelyo. Ang pagiging kaanib ng Banal na Iglesiang Cristiano ay hindi nakatali sa alinmang denominasyon. Ito ay nakasalig sa pananampalataya kay Jesus, hindi sa pagiging kaanib ng isang partikular na kapulungan o denominasyon.** |

Lahat ba ng nagsasabing sila ay “Cristiano” ay tunay ngang kaanib ng Banal na Iglesiang Cristiano?

|  |  |
| --- | --- |
| **SINABI NG DIYOS:** | **NANGANGAHULUGAN:** |
| **Mateo 15:7-9 "Mga mapagkunwari! Tama nga ang sinabi ni propeta Isaias tungkol sa inyo, ‘Ang paggalang sa akin ng bayang ito ay pakunwari lamang, sapagkat sa bibig at hindi sa puso ito bumubukal. Walang kabuluhan ang kanilang pagsamba, sapagkat itinuturo nilang galing sa Diyos ang kanilang mga utos.’”**  **1 Samuel 16:7 "Ngunit sinabi sa kanya ni Yahweh, “Huwag mong tingnan ang kanyang taas at kakisigan sapagkat hindi siya ang pinili ko. Si Yahweh'y hindi tumitingin nang katulad ng pagtingin ng tao. Panlabas na anyo ang tinitingnan ng tao ngunit sa puso tumitingin si Yahweh.”** | **May mga nagsasabing sila ay "Cristiano", ngunit ang totoo ay wala naman silang pananampalataya kay Jesus. Kung kaya't hindi sila tunay na kaanib ng Banal na Iglesiang Cristiano. Magkagayon man, ang ganoong mga tao (tinatawag sa Biblia na mga ipokrito o mapagpaimbabaw o mapagpanggap) ay maaaring mapabilang sa mga Cristianong kapulungan o yaong mga nakikitang pagtitipon ng mga mananampalataya.** |

Sapagkat hindi natin nakikita kung sino ang mga may tunay na pananampalataya kay Jesus (tanging Diyos lamang ang nakakikita nito), hindi natin matutukoy kung sino sa mga kabilang sa mga partikular na kapulungan ang tunay na nabibilang sa Banal na Iglesiang Cristiano. Kaya tinatawag din ang Banal na Iglesiang Cristiano na ang Iglesiang Hindi Nakikita. Ang mga partikular na pagtitipon ng mga mananampalataya o mga kapulungan ay binubuo ng mga tunay na mananampalataya (ang mga ito lamang ang tunay na mga kaanib sa Banal na Iglesiang Cristiano) at ng mga ipokrito o mapagpaimbabaw (na mga hindi tunay na kaanib).

Dati ay mayroon lamang iisang grupo o pagtitipon ng mga mananampalataya at may pagkakaisa sila sa lahat ng mga itinuturo ng Biblia. Ngayon ay marami ng grupo ng mga mananampalataya o mga denominasyon. Paano ito nangyari?

|  |  |
| --- | --- |
| **SINABI NG DIYOS:** | **NANGANGAHULUGAN:** |
| **Mateo 7:15 “Mag-ingat kayo sa mga huwad na propeta. Lumalapit sila sa inyo na parang tupa, ngunit ang totoo'y mababangis na asong-gubat."**  **Galacia 5:7-9 "Maganda na sana ang inyong pagtakbo. Sino ang humarang sa inyong pagsunod sa katotohanan? Hindi kayo hihikayatin ng ganyan ng Diyos na tumawag sa inyo. Ang sabi nga, “Napapaalsa ng** | **Ang diablo ay nagsugo ng maraming bulaang propeta at tagapagturo.**  **Kung ang maling turo ay pinahihintulutan at hindi sinasalungat, ito ay lumalaganap.** |

|  |  |
| --- | --- |
| **kaunting pampaalsa ang buong masa ng harina.”**  **2 Timoteo 4:2-4 "ipangaral mo ang salita ng Diyos; pagsikapan mong gawin iyan napapanahon man o hindi. Himukin mo at pagsabihan ang mga tao, at palakasin ang kanilang loob sa pamamagitan ng matiyagang pagtuturo. Sapagkat darating ang panahong hindi na sila makikinig sa wastong katuruan; sa halip, susundin nila ang kanilang hilig. Maghahanap sila ng mga tagapagturo na walang ituturo kundi ang ibig lamang nilang marinig. Hindi na sila makikinig sa katotohanan, sa halip ay ibabaling ang kanilang pansin sa mga kathang-isip."** | **Kapag ayaw marinig ng mga tao ang tunay na mensahe mula sa Diyos, humahanap sila ng mga pastor na magtuturo sa kanila ng mga bagay lamang na nais nilang marinig. Lumitaw ang maraming denominasyon sapagkat tumalikod ang maraming tao mula sa katotohanan ng Salita ng Diyos. Ang diyablo ay nagtagumpay na malinlang ang ilang mga Cristiano na tanggapin at panghawakan ang maling mga katuruan kaysa katotohanan.** |

Sapagkat maraming mapagpaimbabaw ang matatagpuan sa mga nakikitang iglesia o pagtitipon ng mga mananampalataya at dahil sa iba't-ibang turo ng iba’t-ibang denominasyon, maraming tao ang nagpasyang hindi na nila kailangang mapabilang sa isang pagtitipon ng mga mananampalataya. Ngunit tinatagubilinan tayo ng Diyos na magtipon-tipon at magbuklod-buklod at ginagamit niya ang ating mga lokal na kapulungan upang pagkalooban tayo ng mga pagpapala.

Ano ang ginagampanang layunin ng mga nakikitang iglesia o pagtitipon ng mga mananampalataya?

|  |  |
| --- | --- |
| **SINABI NG DIYOS:** | **NANGANGAHULUGAN:** |
| **Awit 35:18 'At sa gitna niyong mga kapulungan, ikaw, O Yahweh, pasasalamatan; pupurihin kita sa harap ng bayan."**  **Hebreo 10:24-25 "Sikapin din nating gisingin ang damdamin ng bawat isa sa pagmamahal sa kapwa at sa paggawa ng mabuti. Huwag nating kaliligtaan ang pagdalo sa ating mga pagtitipon, gaya ng nakasanayan ng iba. Sa halip, palakasin natin ang loob ng isa't isa, lalo na ngayong nakikita nating malapit na ang Araw ng Panginoon."** | **Itinatagubilin ng Diyos sa mga Cristiano na sila ay palagiang magtipon upang sambahin siya at upang palakasin nila ang isa't isa. Nagaganap ang mga pagtitipong ito sa mga lokal na kapulungan.**  **Ipinangako rin ni Jesus na siya ay naroroon kung saan at kung kailan nagtitipon ang mga Cristiano upang pakinggan at pag-aralan ang kanyang Salita.** |

|  |  |
| --- | --- |
| **Mateo 18:20 "Sapagkat saanman may dalawa o tatlong nagkakatipon sa pangalan ko, naroon akong kasama nila.”** |  |
| **Mateo 18:15-18 "Kung magkasala [sa iyo] ang kapatid mo, puntahan mo siya at kausapin nang sarilinan tungkol sa kanyang kamalian. Kapag nakinig siya sa iyo, naibalik mo na ang inyong pagsasamahan bilang magkapatid. Ngunit kung ayaw niyang makinig sa iyo, magsama ka pa ng isa o dalawang tao upang ang lahat ng pinag-usapan ninyo ay mapatunayan ng dalawa o tatlong saksi. Kung ayaw niyang makinig sa kanila, sabihin mo sa iglesya ang nangyari. At kung ayaw pa rin niyang makinig sa iglesya, ituring mo siyang parang Hentil o isang maniningil ng buwis.” Tandaan ninyo: anumang ipagbawal ninyo dito sa lupa ay ipagbabawal sa langit, at ang ipahintulot ninyo dito sa lupa ay ipahihintulot sa langit.** | **Itinatagubilin ng Diyos sa mga Cristiano na bigyang-babala nila ang bawat isa tungkol sa kasalanan at ipahayag ang kapatawaran sa mga nagsisisi. Tinitiyak ng mga lokal na kapulungan na ito ay naisasagawa.** |
| **Mateo 28:19-20 "Kaya't humayo kayo, gawin ninyong alagad ko ang mga tao sa lahat ng mga bansa. Bautismuhan ninyo sila sa pangalan ng Ama, at ng Anak, at ng Espiritu Santo. Turuan ninyo silang sumunod sa lahat ng iniutos ko sa inyo. Tandaan ninyo, ako'y laging kasama ninyo hanggang sa katapusan ng panahon.”** | **Itinatagubilin ng Diyos sa mga Cristiano na palaganapin ang kanyang Salita sa buong mundo. Sinasanay sa lokal na mga kapulungan ang mga kaanib upang sila ay makapagpatotoo sa kanilang mga pamilya at mga kaibigan. Ang lokal na mga kapulungan at pambansang mga organisasyon ay nagtutulong-tulong at nagbabahaginan ng mga mapagkukunan at nagpapadala ng mga manggagawa sa mga lugar na hindi nila mapuntahan.** |

Bagamat may mga pagpapalang hatid ang mga nakikitang kapulungan sa mga kaanib nito, hindi nais ng Diyos na ipagwalang-bahala natin ang usapin tungkol sa maling katuruan.

Ano ang inaasahan ng Diyos na gagawin natin sa mga organisasyong hindi nagtuturo ng katotohanan tungkol sa Salita ng Diyos?

|  |  |
| --- | --- |
| **SINABI NG DIYOS:** | **NANGANGAHULUGAN:** |
| **Isaias 55:10-11 “Ang ulan at yelo na bumabagsak mula sa langit ay hindi na nagbabalik, kundi dinidilig nito ang lupa, kaya lumalago ang mga halaman at namumunga at nagbibigay ng butil na panghasik, at tinapay upang maging pagkain.**  **Gayundin naman ang mga salita na lumalabas sa aking bibig, ang mga ito'y hindi babalik sa akin na walang katuturan. Tutuparin nito ang aking mga balak, at gagawin nito ang aking ninanais."** | **Nagagalak tayong malaman na ang pangangaral ng Salita ng Diyos ay hindi kailanman mawawalan ng kabuluhan. Kahit sa mga iglesia kung saan ang Salita ng Diyos ay nahaluan ng maling aral, maaari pa ring makasumpong ang mga tao ng pananampalataya sa pamamagitan ng Salita ng Diyos.** |
| **Juan 17:20-23 “Hindi lamang sila ang idinadalangin ko, kundi pati ang mga mananalig sa akin dahil sa kanilang pahayag. Ama, maging isa nawa silang lahat. Kung paanong ikaw ay nasa akin at ako'y nasa iyo, gayundin naman, maging isa nawa sila sa atin upang ang sanlibutan ay maniwala na ikaw ang nagsugo sa akin. Ibinigay ko na sa kanila ang kaluwalhatiang ibinigay mo sa akin upang sila'y ganap na maging isa, tulad mo at ako na iisa: ako'y nasa kanila at ikaw ay nasa akin, upang lubusan silang maging isa. Dahil dito, malalaman ng sanlibutan na isinugo mo ako at sila'y minamahal mo, katulad ng pagmamahal mo sa akin."** | **Kumikilos tayo upang bumuo ng**  **pakikipagkapatiran o ugnayan sa ibang mga Cristiano na naninindigan sa katotohanan.**  **Susubukan nating bumuo ng pakikipagkapatiran sa pamamagitan ng pagsusuri sa kanilang mga katuruan batay sa pamantayan ng Salita ng Diyos.**  **Hindi natin ituturing na tunay na pagkakaisa ang mapanganib at baluktot na prinsipyo ng "magkasundong hindi magkaisa" (agree to disagree).** |
| **Gawa 17:11 "Mas bukás ang isipan ng mga Judiong tagaroon kaysa sa mga Judiong taga-Tesalonica. May pananabik silang nakinig sa mga paliwanag ni Pablo, at sinaliksik nila araw-araw ang mga Kasulatan upang tingnan kung totoo nga ang sinasabi niya."** |  |
| **1 Corinto 1:10 "Mga kapatid, ako'y nakikiusap sa inyo, sa pangalan ng ating** |  |

|  |  |
| --- | --- |
| **Panginoong Jesu-Cristo, magkaisa kayo at huwag magkabaha-bahagi maging sa pagkaunawa at pagpapasya."** |  |
| **Efeso 4:15 "Sa halip, sa pamamagitan ng pagsasalita ng katotohanan sa diwa ng pag-ibig, tayo'y dapat maging lubos na katulad ni Cristo na siyang ulo nating lahat."** | **Buong pagmamahal nating ipaglalaban ang katotohanan ng Salita ng Diyos sa bawat pagkakataong ipagkakaloob sa atin.** |
| **1 Pedro 3:15-16 "Igalang ninyo si Cristo mula sa inyong puso bilang Panginoon. Lagi kayong maging handang sumagot sa sinumang humihingi ng paliwanag sa inyo tungkol sa pag-asang nasa inyo. Ngunit gawin ninyo ito nang mahinahon at may paggalang. Panatilihin ninyong malinis ang inyong budhi upang mapahiya ang mga nanlalait at humahamak sa inyong magandang pag-uugali bilang mga lingkod ni Cristo."** |  |
| **1 Juan 4:1 "Mga minamahal, huwag ninyong paniwalaan ang bawat nagsasabing nasa kanila ang Espiritu. Sa halip, subukin ninyo sila upang malaman kung talagang mula sa Diyos ang espiritung nasa kanila, sapagkat marami nang huwad na propeta sa mundong ito."** | **Dahil sa ating pagmamahal sa Diyos, hindi**  **tayo makikipagkapatiran sa kahit sino o kahit anong organisasyon (maging yaong mga nagpapakilalang sila ay mga kapulungang Luterano) na yumayakap, nagtuturo, at nagtataguyod ng maling katuruan sa kabila ng ating mga babala.** |
| **Roma 16:17 "Mga kapatid, nakikiusap ako sa inyo: mag-ingat kayo sa mga pasimuno ng mga pagkakampi-kampi at sanhi ng pagtalikod dahil sa pagsalungat nila sa aral na tinanggap ninyo. Iwasan ninyo sila."** |  |
| **Tito 3:10-11 "Pagkatapos mong sawaying minsan o makalawa, iwasan mo na ang taong lumilikha ng pagkakabaha-bahagi, dahil alam mong ang ganyang tao ay masama at ang kanyang sariling mga kasalanan ang nagpapakilalang siya'y mali."** |  |

|  |  |
| --- | --- |
| **2 Corinto 13:8 "Sapagkat para sa katotohanan lamang ang maaari naming**  **gawin at hindi laban sa katotohanan."** |  |

Hindi tayo nakikipagkapatiran sa mga grupong nagtuturo ng maling katuruan dahil iniibig natin ang Diyos at ang kanyang Salita, higit sa lahat ng bagay; dahil mahalaga sa atin ang kapakanan ng ating mga kaluluwa at ng ating mga anak at ayaw nating sila ay mapahamak dahil sa maling katuruan; at dahil iniibig natin ang iba at mayroon tayong tungkulin na bigyan sila ng babala laban sa maling katuruan.

Ang pag-iwas sa maling katuruan at sa mga bulaang propeta at tagapagturo at ang pakikipagkapatiran sa mga lubos na umaayon sa katotohanan ng Salita ng Diyos ay maliwanag na itinuturo ng Biblia. Ang pagsasama-sama bilang kaanib ng iisang kapulungan ay ang pinaka-karaniwang pagpapahayag ng pakikipagkapatiran. At ang pakikipagkapatirang ito ay nagbibigay-daan sa sama-samang pagsamba, pananalangin, pagpupuri, pagsasalu-salo sa Hapunan ng Panginoon, at sa mga gawaing pangmisyon. Ang biblikal na pamantayang ito ng pakikipagkapatiran ay sumasaklaw sa ating pakikitungo sa ibang mga Cristiano, kapulungan, at organisasyong pangrelihiyon.

Maraming pagpapala ang ipinagkakaloob sa atin ng Diyos sa pamamagitan ng iglesia. Naipahahayag natin ang ating pananampalataya. Nalilinang at napangangalagaan natin ang ating pananampalataya. Napalalakas natin ang isa't isa. Nagagabayan natin ang isa't isa. Ang mga pagpapalang ito ay ating naiingatan at napananatili sa pamamagitan ng matapat na pagsunod sa biblikal na pamantayan ng pakikipagkapatiran.

**Maikling Pagsusulit**

1. **Nagiging kaanib ka ng Banal na Iglesiang Cristiano sa pamamagitan ng . . .**
   1. **Pag-anib sa isang lokal na kapulungan.**
   2. **Pagiging bahagi ng isang Cristianong pamilya.**
   3. **Pagpapahayag na ikaw ay isang mananampalataya.**
   4. **Pagtitiwala kay Jesus bilang iyong tanging Tagapagligtas.**
2. **Aling denominasyon ang nag-iisang tunay na iglesia?**
   1. **INC ni Manalo.**
   2. **Simbahang Katoliko.**
   3. **Iglesiang Luterano.**
   4. **Ang Dating Daan.**
   5. **Wala sa mga ito.**
3. **Tama o Mali. Nais ng Diyos na magkaisa ang lahat ng mananampalataya, ngunit hindi dapat na ikompromiso ang katotohanan ng kanyang Salita.**
   1. **Tama.**
   2. **Mali.**
4. **Hindi tayo dapat na makipagkapatiran sa lahat ng mga denominasyon.**
   1. **Tama.**
   2. **Mali.**
5. **Bakit dapat nating iwasan ang mga grupo at tagapagturong nagtuturo ng maling katuruan?**
   1. **Dahil iniibig natin ang Diyos at dahil may malasakit tayo sa kapakanan ng iba.**
   2. **Upang makaiwas tayo sa mga mapagpanggap at mapagpaimbabaw.**
   3. **Dahil mas mabuti tayong Cristiano kaysa iba.**
   4. **Dahil tayo lamang ang tunay na iglesia.**
6. **Kung niyayakap, itinuturo, at ipinagtatanggol ng isang denominasyon ang maling katuruan . . .**
   1. **Makatitiyak tayo na walang tunay na mga mananampalataya sa kanilang mga kapulungan.**
   2. **Hindi tayo dapat na makitungo sa mga kaanib nila.**
   3. **Dapat nating sabihin sa kanila kung ano ang kanilang kamalian at umiwas sa pakikipagkapatiran sa kanila hanggang hindi nila itinutuwid ang kanilang kamalian.**
   4. **Huwag na lang nating pansinin ang kanilang kamalian upang maitaguyod natin ang pagkakaisa ng mga mananampalataya.**
7. **Alin ang HINDI dahilan sa pag-anib sa nakikitang kapulungan ng mga mananampalataya?**
   1. **Upang mapalakas ng kapwa mananampalataya.**
   2. **Upang mag-aral ng Salita ng Diyos at makatanggap ng katiyakan ng kapatawaran.**
   3. **Upang magawa natin ang lahat ng nararapat upang tayo ay makapasok sa langit.**
   4. **Upang makatanggap ng mga pagsasanay upang makapagpatotoo tayo sa ibang tao.**